એક બાળક પારણામાં સૂતું છે. એની મા એને હિંચકાવે છે. પોતાની ગ્રામ્યગીરામાં હાલરડાં ગાય છે. એને ખબર નહીં કે પોતે બીમાર છે. એને રોગનો હુમલો થયો, મા મૃત્યુ પામે છે. ત્યાં બાળક પારણામાં જાગ્યું. જાગીને પારણામાંથી ડોકિયા કરવા લાગ્યું કે મને ઝુલાવતી’તી ગાતી’તી એ મા ક્યાં ગઈ ? પારણામાંથી ઊંચું કરીને જોવાની કોશિશ કરે છે અને પારણામાંથી નીચે પડે છે. મા મરેલી છે અને દૂધ પીવા માટે ધાવણ ધાવવા બાળક માની છાતી પર ચડે છે. કવિએ આ દ્રશ્ય જોયું હશે. મા પછી એટલો જ પવિત્ર બીજો શબ્દ હોય તો એ ધાવણ છે.